Коцева грамата  
*Артур Вольскі*

Раз, два,

тры, чатыры.

Коцю грамаце вучылі.

Ды вурчыць[[1]](#footnote-1) ён

сам сабе:

— Што мне **А**

і што мне **Б**э?

3 іх я нават не пад'ем.

Бо ўсё смачнае —

на э**М**.

**М**алако з яго і **М**яса,

да якіх я дужа ласы.

I смятаны

ў нас не стане,

калі э**М** няма ў с**М**ятане...

— Ціха, коцю!

Не шумі ж!

Чуеш?

Шкрабаецца мыш...

— **М**ыш?!

Яна

таксама з э**М**.

Ухаплю яе

ды з'ем!..

Шусь — да норкі.

Не спаймаў.

— Мур-мур-мур!..

— Мяў-мяў-мяў!..

1. *Вурчы́ць* — выказваць незадавальненне, утвараючы глухія гукі. [↑](#footnote-ref-1)